Peter Christensen (V), 2006-12-07:
Jeg glæder mig i denne tid,/nu falder julesneen hvid,/så ved jeg, julen kommer./Min far hver dag til byen går,/og når han kommer hjem, jeg står/og ser hans store lommer.
Se, det var et lille stykke fra »Peters Jul«.
Jeg har det akkurat som Peter; jeg glæder mig i denne tid.
Der er ganske vist ingen hvid julesne, men finansministeren har lommer fulde af gaver, akkurat som han plejer.
Sådan har det været hver eneste jul siden 2001, og sådan er det også i år.
Alle bliver tilgodeset: unge og ældre, raske og syge.
Alligevel er det, som om oppositionen ikke helt har kunnet finde den rette julestemning.
Det er ikke englekoret, der har fyldt deres ører, men fagforeningernes hylekor.
BUPL, PMF og Danmarks Lærerforening har gang på gang leveret gruopvækkende påstande om, hvor galt det står til ude i samfundet.
Det har lydt meget voldsomt og dramatisk gennem hele efteråret, men nu er hylekoret forstummet.
De bedste skøn på udvikling tyder på, at vi næste år endnu en gang vil bruge flere penge på offentlig service, uanset hvordan man vender og drejer det.
Det er helt i orden, at en række fagforeninger prøver at gøre opmærksom på sig selv i forbindelse med finanslovforhandlingerne.
Sådan er interesseorganisationernes opgave; de skal have lov at være drillenisser, og det manglede også bare.
Det er jo altid en del af den traditionelle finanslovkalender, at der skal være stor opstandelse, inden alting ender fredeligt.
Men som bekendt endte det jo ikke sådan, som fagforeningerne havde forudset, tværtimod kan juleglæden nok en gang sænke sig over Danmark.
Jeg har gentaget det til hudløshed som en anden Søren Banjomus, men lad mig gentage det nok en gang: De offentlige udgifter til service er øget med godt 31 mia. kr. i faste priser siden 2001.
De godt 31 mia. kr. er det reelle løft, dvs. forøgelsen ud over pris- og lønudviklingen.
Siden 2001 har vi bl.a. brugt 9 mia. kr. ekstra på socialområdet, 8 mia. kr. ekstra på undervisningsområdet og 12 mia. kr. ekstra på sundhedsområdet.
Der er også kommet flere hænder til at løfte serviceopgaverne.
Den samlede offentlige beskæftigelse er vokset med ca. 7.000 personer fra 2001 til 2005, og det tal dækker over en faktisk stigning i amter og kommuner på ca. 12.000 og et fald i staten på godt 5.000.
Vi lægger vægt på borgernær service frem for bureaukrati.
Det glade julebudskab skal ud.
Jeg ved jo godt, at det ikke er oppositionens opgave at hjælpe regeringen med at skabe julestemning, men derfor har regeringen alligevel inviteret de fleste partier med til julegilde, og her har stem ningen faktisk været ganske god.
Siden regeringen fremsatte sit finanslovforslag, har vi indgået en lang række udmærkede forlig med mange deltagere, men det er ikke nogen hemmelighed, at Dansk Folkeparti nok en gang har vist sig at være det mest forhandlingsduelige parti i Folketinget, både når det drejer sig om at finde gaver, og når det drejer sig om at finansiere julegildet.
Man kan ikke være julemand på kredit.
Regeringen har indgået aftaler med Dansk Folkeparti om børn, ældre, sundhed og bedre kvalitet i den offentlige sektor.
Det vil spare en familie med to børn i henholdsvis dagpleje og børnehave for ca. 9.000 kr. årligt i forhold til 2005, og samtidig afsætter vi fra 2007 til 2009 yderligere 600 mio. kr. til bedre kvalitet i dagtilbud, herunder lige muligheder, fleksibilitet og fremme af sundhed.
Samlet set har vi med finansloven for 2007 udmøntet den første af de 2 mia. kr., vi lovede til bedre børnepasning under valgkampen i 2005.
På sundhedsområdet har vi afsat 300 mio. kr. ekstra til sygehusmedicin, primært kræftmedicin.
Lad mig også fremhæve gratis influenzavaccination til de ældre, forbedret behandling af diabetikere, hørescreening af nyfødte, eksperimentel behandling af patienter med livstruende sygdomme og meget, meget mere.
Kort sagt: Vi vil afsætte yderligere 1,3 mia. kr. på sundhedsområdet.
Den supplerende pensionsydelse skal ikke længere indgå i grundlaget for beregning af boligstøtte, og samtidig hæver vi ydelsen med gennemsnitligt godt 1.000 kr. pr. modtager.
Dertil kommer både ældrepuljen på 0,5 mia. kr. og en særlig ansøgningspulje på 100 mio. kr. til udvikling af bedre ældrepleje.
I kraft af finanslovaftalen forbedrer vi forholdene for udsatte sygedagpengemodtagere.
Udbetalingen kan forlænges med op til 52 uger, hvis personer er under eller afventer lægebehandling, og det vil sige, at perioden kan udgøre op til 3 år i alt.
Alt dette rummes inden for rammerne af skattestoppet, så derfor bliver juleglæden god og varig.
Jo, der er bestemt grund til at glæde sig i denne tid.
Men det er ikke kun Dansk Folkeparti, der har fået ønsker opfyldt, og jeg vil gerne fremhæve to store aftaler, hvor De Radikale er med.
På trafikområdet investerer vi 4,7 mia. kr. i kollektiv trafik de kommende 7 år, for det skal være slut med evindeligt forsinkede tog.
Vi forbedrer de danske veje for 4,2 mia. kr. frem til 2012, for det skal være slut med de evindelige trafikpropper på vejene.
På boligområdet fordobler vi renoveringsindsatsen i forhold til perioden fra 1991 til 2002.
Vi afsætter 2,4 mia. kr. om året til renovering af de almene boliger, og vi øremærker 400 mio. kr. om året til en særlig indsats mod ghettoisering.
I de kommende år vil et stort antal lejere derfor opleve markante moderniseringer af deres boliger.
Netop på boligområdet var skræmmekampagnerne ekstra voldsomme i efteråret, men nu må alle skræmmekampagner være gjort til skamme.
Staten vil fortsat yde massiv støtte til nybyggeri.
Til og med 2010 vil staten bruge 4,7 mia. kr. på nybyggeri, og Landsbyggefonden vil bidrage med 1,6 mia. kr.
Dermed bidrager staten med langt den største andel af udgifterne til byggeri af nye almene boliger, nemlig med 3 kr. hver gang Landsbyggefonden bidrager med 1 kr.
Landsbyggefonden er således fortsat med til at gavne alle lejere, både de, der allerede har en bolig, som nu bliver renoveret, og de, som gerne vil have en af de boliger, der nu bliver bygget.
Her ville Socialdemokraterne ikke være med.
Til gengæld er Socialdemokraterne med, når det gælder de store grundlæggende aftaler om udmøntning af globaliseringspuljens midler og en opfølgning på velfærdsaftalen.
SF er bl.a. med i flerårsaftalen om politiet og anklagemyndigheden, hvor vi øger bekæmpelsen af kriminalitet ved at frigøre 800 betjente til operativt politiarbejde.
Det viser endnu en gang, at en betydelig del af dramatikken i forbindelse med finansloven er det rene juleshow.
Når det kommer til stykket, kan vi sagtens samarbejde, og når vi en gang imellem alligevel ikke kan samarbejde, skyldes det ofte, at de enkelte partier skal danse lidt rituel stammedans om juletræet.
Lad mig lige give et lille eksempel på, hvad jeg mener.
Socialdemokraterne føler f.eks. behov for at danse lidt for vennerne i boligselskaberne, og derfor ville Socialdemokraterne ikke være med i aftalen om den almene boligsektor, og det på trods af, at boligaftalen blot viderefører Socialdemokraternes egen politik fra dengang, de selv sad i regering.
Det er sådan set helt i orden.
Hvis man ikke er i stand til at tage et ansvar og stå ved det, må man jo lade være, og jeg kan ikke være ked af, at Socialdemokraterne endnu en gang demonstrerer, hvorfor de ikke egner sig til at komme i regering.
Jeg vil til gengæld glæde mig over, at lejerne i den almene sektor får gavn af regeringens boligaftale med Dansk Folkeparti og De Radikale, for den løfter renoveringsindsatsen i de kommende år med mange milliarder kroner, samtidig med at vi bygger nye almene boliger.
Kort og godt: Alle grupper i samfundet får gavn af finansloven.
Der er gaver til alle, og vi opprioriterer alle grupper uden at flå nogle andre i skat.
Det er rigtigt, at julen varer længe og koster mange penge, men denne regering beviser, at det er muligt at undgå skatte- og afgiftsstigninger.
Ja, vi beviser endda, at det kan lade sig gøre at sætte skatter og afgifter ned, samtidig med at vi opprioriterer en lang række offentlige velfærdsområder.
Tænk, hvis vi ikke havde skattestoppet.
Tænk, hvis det igen blev muligt at rykke rundt med forsvarsløse borgeres økonomi.
På den baggrund er jeg glad for, at Socialdemokraterne har lovet, at de vil respektere skattestoppet, men det har jeg bare svært ved at tro på, for i samme åndedrag vil Socialdemokraterne nedsætte en særlig skattekommission, der skal se på mulighederne for at lave det hele om igen.
Det svarer til at sige, at man ikke vil være sin kæreste utro, og man så straks indrykker en annonce på en datinghjemmeside, inden man tager til julefrokost.
Jeg kan godt forstå, at fru Helle ThorningSchmidt og hr. Villy Søvndal langt om længe er blevet enige om at danne fast par, oven i købet som regeringspartnere i et nyt rødt kabinet.
SF vil pege på fru Helle Thorning-Schmidt som statsministerkandidat, og jeg kan forstå, at SF og Socialdemokratiet til gengæld er nået til en forståelse om skattepolitikken.
Fru Helle ThorningSchmidt er sikkert glad for, at SF giver hende deres opbakning i julegave, men nogle julegaver kan godt blive for dyre, i hvert fald for borgerne, som skal betale regningen.
Lad mig slutte af med at slå fast, at danskerne kan stole på regeringen, på samme måde som man kan stole på en god kæreste.
Vel opfylder vi ikke alle de ønsker, der står på ønskesedlen, på én gang, men til gengæld overtrækker vi ikke vores kærestes kontokort, og vi lader os ikke lede i fordærv til julefrokosten.
Det beviser vi nok en gang med finansloven for 2007, og derfor kan Venstre stemme for de ændringsforslag, der er stillet af finansministeren.